《感兴二十七首 其十八》
宋代·方一夔

雅道久绝响，遗诗邈谁继。烈士死无意，古风未沦替。

后来何足道，翕翕逐声势。一朝有蹉跌，鸟散鱼深逝。

万物有殊性，小大各为计。松柏生高冈，不肯附萝薜。

世路不可回，吾自寻吾契。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。